**Urho Vaakanainen** (s. 1. tammikuuta 1999 Joensuu) on suomalainen jääkiekkoilija, joka pelaa NHL-seura Anaheim Ducksin organisaatiossa. Boston Bruins varasi hänet ensimmäisellä kierroksella 18. pelaajana NHL:n varaustilaisuudessa 2017.

Ura
---

### Seuraura

Vaakanainen on Jokipoikien kasvatti. Hän siirtyi 14-vuotiaana Espoo Bluesiin kaudeksi 2013–2014. Vaakanainen oli nuoresta iästään huolimatta seuran B-nuorten tehokkain puolustaja tehoilla 8+25=33. Hänet valittiin kauden päätteeksi B-nuorten SM-sarjan ensimmäiseen tähdistökentälliseen. Vaakanainen pelasi osan kaudestaan myös Bluesin C-nuorissa voittaen kauden päätteeksi Suomenmestaruuden. 15-vuotiaana hän pelasi koko kauden 2014–2015 seuran A-nuorissa, joissa Vaakanainen voitti kauden päätteeksi SM-pronssia. Hän edusti Bluesia kauden aikana myös Junior Club World Cupissa.

USHL-joukkue Dubuque Fighting Saints varasi Vaakanaisen 303. pelaajana vuonna 2015, mutta kaudella 2015–2016 hän kuitenkin nousi Espoo Bluesin edustusjoukkueeseen. Blues julkisti kevääseen 2018 saakka ulottuvan sopimuksen 13. marraskuuta 2015, ja Vaakanainen debytoi vielä samana päivänä SM-liigassa vierasottelussa JYPiä vastaan. Hänestä tuli ensimmäinen 1999 vuonna syntynyt pelaaja SM-liigassa. Vaakanainen merkittiin Bluesin kakkospuolustajapariin Mikko Kukkosen viereen. Hän sai ottelussa jääaikaa 18.47 minuuttia.

Vaakanainen teki liigauransa avausmaalin 9. tammikuuta 2016 Turun Palloseuraa vastaan. Sami Nuutinen valitsi hänet ottelun Alumnien tähtien ykköstähdeksi. Kaikkiaan Vaakanaisen tulokaskausi toi 25 runkosarjaottelussa tehot 1+5=6 ja kahdessa Mestarien liigan ottelussa yhden syöttöpisteen. Hän rikkoi runkosarjassa SM-liigan alle 17-vuotiaiden puolustajien yhden kauden piste-ennätyksen, joka oli Pasi Petriläisen (3+0=3) hallussa kaudelta 1994–1995. Vaakanainen vahvisti vielä Bluesin SM-liigakauden jälkeen seuran A-nuoria kevään 2016 pudotuspeleissä, jotka päättyivät SM-hopeaan. Vaakanainen kuitenkin jätti Bluesin kauden jälkeen seuran taustayhtiön ajauduttua konkurssiin.

OHL-joukkue Windsor Spitfires varasi Vaakanaisen 41. pelaajana CHL:n varaustilaisuudessa 2016. Hän kuitenkin päätti jatkaa pelejään Suomessa. Vaakanainen siirtyi kaudeksi 2016–2017 vuoden mittaisella sopimuksella JYPiin. Hän teki siellä 41 runkosarjaottelussa tehot 2+4=6 ja 14 playoff-ottelussa kolme syöttöpistettä. Vaakanainen voitti kauden päätteeksi SM-pronssia.

Vaakanainen teki toukokuussa 2017 kauden 2017–2018 kattavan sopimuksen Saimaan Pallon kanssa. Boston Bruins varasi kesäkuussa Vaakanaisen ensimmäisellä kierroksella 18. pelaajana NHL:n varaustilaisuudessa. Hän edusti kauden SaiPaa ja teki SM-liigan yhden kauden piste-ennätyksensä tehoilla 4+7=11.

Vaakanainen solmi kesäkuussa 2018 Boston Bruinsin kanssa kolmivuotisen tulokassopimuksen, jossa oli kausipalkaksi NHL:n puolella määritelty 925 000 dollaria. Syksyn harjoitusleirin päätteeksi Vaakanainen pelasi itselleen paikan Bruinsin NHL-joukkueesta, mutta hänet lähetettiin kahden ottelun jälkeen farmijoukkue AHL-joukkue Providence Bruinsin vahvuuteen, sillä hän ei ollut mahtunut kummassakaan ottelussa Bruinsin kokoonpanoon. Kuuden AHL-ottelun jälkeen Vaakanainen kutsuttiin takaisin Bostoniin, kun Charlie McAvoy ja Kevan Miller olivat joutuneet sivuun loukkaantumisten vuoksi. Hän teki NHL-debyyttinsä 20. lokakuuta 2018 vieraissa Vancouver Canucksia vastaan. Seuraavassa ottelussa Ottawa Senatorsia vastaan hän ehti pelata vain vajaat kuusi minuuttia, kunnes Mark Borowiecki taklasi Vaakanaista kyynärpäällä päähän kiekontavoittelutilanteessa. Tilanteesta ei annettu jäähyä, mutta Borowiecki tuomittiin myöhemmin yhden ottelun pelikieltoon. Vaakanainen sai tilanteesta aivotärähdyksen, mikä piti hänet sivussa joulukuulle saakka. Vaakanainen liittyi kuntouduttuaan Suomen alle 20-vuotiaiden MM-joukkueen vahvuuteen. Turnauksen jälkeen hänet lähetettiin farmijoukkue Providence Bruinsiin. Vaakanainen pelasi siellä kauden loppuun tehden tulokaskautensa aikana 30 runkosarjaottelussa tehot 4+10=14. Neljässä playoff-ottelussa hän jäi ilman tehopisteitä. Stanley Cup -finaalien aikaan Vaakanainen nostettiin Bostonin NHL-joukkueen harjoitusvahvuuteen loukkaantumisten varalta, mutta hän ei kuitenkaan saanut siellä tililleen otteluita.

Syksyn 2019 harjoitusleirin päätteeksi Boston Bruins lähetti Vaakanaisen Providence Bruinsin AHL-joukkueeseen, jossa hän pelasi suurimman osan kaudesta 2019–2020. Vaakanainen oli viidellä osumallaan joukkueen eniten maaleja tehnyt puolustaja. Hänet kutsuttiin kauden aikana Bostonin NHL-joukkueeseen kahdesti marraskuussa 2019 ja Vaakanainen sai siellä tililleen kaikkiaan viisi runkosarjaottelua ilman tehopisteitä. Boston nimesi hänet vahvuuteensa myös pudotuspeleihin heinäkuussa 2020, mutta Vaakanainen sai saanut niissä kuitenkaan peliaikaa. 

Marraskuussa 2020 Bruins lainasi Vaakanaisen toistaiseksi voimassa olevalla sopimuksella SaiPan SM-liigajoukkueeseen. Hän ehti pelata siellä vain kaksi ottelua tehden yhden maalin, kunnes joulukuussa Bruins kutsui Vaakanaisen takaisin organisaatioonsa.

Maaliskuussa 2022 Bruins kauppasi Vaakanaisen, John Mooren, ensimmäisen kierroksen varausvuoron vuoden 2022 varaustilaisuudessa, toisen kierroksen varausvuoron vuoden 2023 varaustilaisuudessa ja toisen kierroksen varausvuoron vuoden 2024 varaustilaisuudessa Anaheim Ducksiin vaihdossa Hampus Lindholmiin.

Heinäkuussa 2022 Vaakanainen teki kaksivuotisen jatkosopimuksen Ducksin kanssa.

### Maajoukkueura

Vaakanainen valittiin vuonna 2015 Jääkiekkoliiton Pohjola-leirin parhaaksi pelaajaksi ja tähdistökentälliseen. Vaakanainen pelasi tammikuussa 2015 ja marraskuussa 2015 World U-17 Hockey Challengessa. Hän edusti Suomen alle 17-vuotiaiden maajoukkuetta myös Euroopan nuorten olympiafestivaaleilla vuonna 2015, jolloin Vaakanainen voitti pronssia.

Vaakanainen edusti Suomea alle 18-vuotiaiden MM-kilpailuissa vuosina 2016 ja 2017. Ensimmäinen turnaus päättyi maailmanmestaruuteen ja jälkimmäinen hopeaan. Vaakanainen pelasi alle 20-vuotiaiden MM-kilpailuissa vuosina 2017, 2018 ja 2019. Vuoden 2019 turnauksessa hän toimi Suomen varakapteenina ja voitti maailmanmestaruuden. Vuoden 2016 turnauksesta Vaakanainen oli pudonnut viimeisten joukossa Suomen MM-leiriryhmästä.

Suomen A-maajoukkueessa Vaakanainen on pelannut seitsemän ottelua ja saanut kolme syöttöpistettä. Hän oli 19-vuotias, kun hän pelasi Euro Hockey Challengessa 5. huhtikuuta 2018 Valko-Venäjää vastaan ensimmäisen ottelunsa A-maajoukkueessa. Vaakanainen keräsi ottelussa yhden syöttöpisteen oltuaan kakkossyöttäjänä Eemeli Suomen tekemään maaliin. Vaakanainen putosi lopulta viimeisten joukossa MM-leiriryhmästä vuoden 2018 turnaukseen.

Pelityyli
---------

*The Sports Forecaster* -sivuston mukaan Vaakanainen on luotettava ja alivoimalla käyttökelpoinen puolustaja, joka pelaa hyvin siniviivalla, blokkaa laukauksia, tekee fiksuja ratkaisuja kiekollisena, pitää hyvin kiekkoa ja omaa hyvän rungon. Hänen kiekolliset taitonsa ovat kuitenkin rajalliset täyttämään potentiaali kärkipuolustajana NHL-tasolla. Vaakanaisen tulisi lisätä myös voimaa kehittyäkseen paremmaksi alivoimapelaajaksi.

Vaakanaista SM-liigajoukkue Saimaan Pallossa valmentanut Tero Lehterä on verrannut häntä pelityyliltään Nicklas Lidströmiin. Vaakanainen on kuvaillut itseään hyvin luistelevaksi, aktiiviseksi ja nuoruuden intoa puhkuvaksi pelaajaksi sekä myös erittäin kilpailuhalukkaaksi.

Perhe
-----

Vaakanaisen isä Harri on entinen alempien sarjojen hyökkääjä. Urho Vaakanainen seurustelee personal trainerin ja fittness-urheilija Iina Kerkkäsen kanssa.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2015–2016 | Blues | SM-liiga | 25 | 1 | 5 | 6 | 8 | – | – | – | – | – | U18 | 7 | 1 | 2 | 3 | 6 |
| 2016–2017 | JYP-Akatemia | Mestis | 3 | 0 | 1 | 1 | 29 | – | – | – | – | – | U18 | 5 | 3 | 3 | 6 | 2 |
|  | JYP | SM-liiga | 41 | 2 | 4 | 6 | 12 | 14 | 0 | 3 | 3 | 2 | JMM | 6 | 1 | 0 | 1 | 4 |
| 2017–2018 | SaiPa | SM-liiga | 43 | 4 | 7 | 11 | 24 | 9 | 0 | 1 | 1 | 0 | JMM | 5 | 0 | 1 | 1 | 2 |
| 2018–2019 | Providence Bruins | AHL | 30 | 4 | 10 | 14 | 10 | 4 | 0 | 0 | 0 | 2 | JMM | 7 | 0 | 4 | 4 | 6 |
|  | Boston Bruins | NHL | 2 | 0 | 0 | 0 | 0 | – | – | – | – | – |
| 2019–2020 | Providence Bruins | AHL | 54 | 5 | 9 | 14 | 18 | – | – | – | – | – |
|  | Boston Bruins | NHL | 5 | 0 | 0 | 0 | 0 | – | – | – | – | – |
| 2020–2021 | SaiPa | SM-liiga | 2 | 1 | 0 | 1 | 2 | – | – | – | – | – |
|  | Providence Bruins | AHL | 11 | 1 | 2 | 3 | 6 | – | – | – | – | – |
|  | Boston Bruins | NHL | 9 | 0 | 2 | 2 | 2 | – | – | – | – | – |
| 2021–2022 | Providence Bruins | AHL | 23 | 1 | 7 | 8 | 20 | – | – | – | – | – |
|  | Boston Bruins | NHL | 15 | 0 | 4 | 4 | 4 | – | – | – | – | – |
|  | Anaheim Ducks | NHL | 14 | 0 | 2 | 2 | 6 | – | – | – | – | – |
| 2022–2023 | Anaheim Ducks | NHL | 23 | 0 | 2 | 2 | 0 | – | – | – | – | – |
|  | San Diego Gulls | AHL | 1 | 0 | 0 | 0 | 0 | – | – | – | – | – |
| 5 kautta | yhteensä | AHL | 119 | 11 | 28 | 39 | 54 | 4 | 0 | 0 | 0 | 2 |
| 5 kautta | yhteensä | NHL | 68 | 0 | 10 | 10 | 12 | – | – | – | – | – |
| 4 kautta | yhteensä | SM-liiga | 111 | 8 | 16 | 24 | 46 | 23 | 0 | 4 | 4 | 2 |

Lähteet
-------

* Urho Vaakanainen The Internet Hockey Databasessa (englanniksi)
* Urho Vaakanainen Eurohockey-sivustolla (englanniksi)
* Urho Vaakanainen Legends of Hockey -sivustolla (englanniksi)
* Urho Vaakanainen *Elite Prospects*. Everysport Media Group AB.  (englanniksi)

### Viitteet

1. 1 2  Ex- Jokipojat Vaakanaisen Uke ja Palmun Petu B SM tähdistökenttään! *juniorijokipojat.fi*. Juniori Jokipojat ry. Viitattu 19.9.2015.
2. 1 2 3 4 5 6 7 8 9 10  Urho Vaakanainen *Elite Prospects*. Everysport Media Group AB.  (englanniksi)
3. ↑  Elite Prospects - Blues U18 *eliteprospects.com*. Everysport Media Group. Viitattu 6.10.2019. (englanniksi)
4. ↑  Mennander, Pasi: B-nuorten SM-sarjan kauden 2013-14 palkitut pelaajat *Leijonat.fi*.  9.3.2014. Suomen Jääkiekkoliitto – Finlands Ishockeyförbund ry. Viitattu 14.11.2015.
5. ↑  Vaakanainen Liiga-sopimukseen - ikäluokkansa ensimmäinen *jatkoaika.com*.  13.11.2015. Jatkoaika ry. Viitattu 14.11.2015.
6. ↑  Kokoonpanot *liiga.fi*.  13.11.2015. Jääkiekon SM-liiga Oy. Viitattu 23.11.2020.
7. ↑  Ottelutilastot *liiga.fi*.  13.11.2015. Jääkiekon SM-liiga Oy. Viitattu 14.11.2015.
8. ↑  Otteluseuranta *liiga.fi*.  9.1.2016. Jääkiekon SM-liiga Oy. Viitattu 9.1.2016.
9. 1 2  JYP nappasi huippulupauksen takalinjoilleen *jatkoaika.com*.  28.4.2016. Jatkoaika ry. Viitattu 30.4.2016.
10. ↑  Urho Vaakanainen JYP-sopimukseen *jypliiga.fi*.  28.4.2016. JYP Jyväskylä Oy.  Arkistoitu 2.5.2016. Viitattu 30.4.2016.
11. 1 2  Pesu, Vili: SaiPalta kova kaappaus – valmentaja verrannut suomalaista NHL-legenda Nicklas Lidströmiin! *is.fi*.  5.5.2017. Sanoma Media Finland Oy. Viitattu 6.5.2017.
12. ↑  Urho Vaakanainen SaiPaan − "Saamme nuoren liiderin" *jatkoaika.com*.  5.5.2017. Jatkoaika ry. Viitattu 6.5.2017.
13. ↑  Oy Suomen Tietotoimisto – Finska Notisbyrån Ab: Viime kaudella JYPissä otellut Urho Vaakanainen varattiin NHL:ään numerolla 18 *ksml.fi*.  24.6.2017. Jyväskylä:  Keskisuomalainen Oyj. Viitattu 24.6.2017.
14. ↑  Vaakanainen 18. vuorolla Boston Bruinsiin *saipa.fi*.  24.6.2017. Lappeenranta:  Liiga-SaiPa Oy.  "Boston Bruins varasi puolustaja Urho Vaakanaisen aikaisin lauantai-aamuna NHL:n vuotuisen varaustilaisuuden ensimmäisellä kierroksella 18. varausnumerolla." Viitattu 24.6.2017.
15. ↑  Bruins Sign Urho Vaakanainen To 3-Year Entry-Level Contract *nhl.com/bruins*.  5.5.2017. BOSTON:  Boston Bruins. Viitattu 14.6.2018. (englanniksi)
16. ↑  Kuisma, Lassi: 19-vuotias huippulupaus Urho Vaakanainen sai NHL-sopimuksen *iltalehti.fi*.  13.6.2018. Alma Media Suomi Oy. Viitattu 13.6.2018.
17. ↑  Melkoinen läjä! Katso tästä lista suomalaispelaajista, jotka aloittavat kautensa NHL-miehistöissä *arvokisat.com*.  3.10.2018. Arvokisat. Viitattu 8.10.2018.
18. ↑  Saastamoinen, Lauri: Karusti kävi: 19-vuotiaan suomalaissensaation NHL-debyytti jäi haaveeksi – passitettiin AHL:ään! *suomikiekko.com*.  5.10.2018. Nordic Sport Media. Viitattu 8.10.2018.
19. ↑  Pönniö, Toni: Nähdäänkö NHL:ssä ensi yönä jälleen uusi suomalaispelaaja? Puolustajalupaus kutsuttiin lyhyellä varoitusajalla farmista! *suomikiekko.com*.  5.10.2018. Nordic Sport Media. Viitattu 8.10.2018.
20. ↑  Urho Vaakanaiselle NHL-debyytti tänä yönä *arvokisat.com*.  21.10.2018. Arvokisat. Viitattu 22.10.2018.
21. ↑  Tuomala, Toni: Suomalaispuolustaja telottiin tylysti NHL:ssä! Antaisitko pelikieltoa tästä kyynärpääosumasta? *suomikiekko.com*.  24.10.2018. Nordic Sport Media. Viitattu 6.10.2019.
22. ↑  Tuomala, Toni: Pitäisikö NHL-kurinpitoa tiukentaa? Suomalaistulokkaan telonut puolustaja sai säälittävän pienen sanktion *suomikiekko.com*.  25.10.2018. Nordic Sport Media. Viitattu 6.10.2019.
23. ↑  Saastamoinen, Lauri: Huikeita uutisia: Nuorille Leijonille huippuvahvistus NHL:stä! *suomikiekko.com*.  21.12.2018. Nordic Sport Media. Viitattu 6.10.2019.
24. ↑  Lahtinen, Miikka: Ikävä komennus: NHL-seura passitti suomalaislupauksensa farmiin *suomikiekko.com*.  12.1.2019. Nordic Sport Media. Viitattu 6.10.2019.
25. ↑  Pönniö, Toni: Huima yllätys viritteillä: Loukkaantumiset vaivaavat Bostonia – nähdäänkö Stanley Cup-finaaleissa toinenkin suomalainen? *suomikiekko.com*.  12.1.2019. Nordic Sport Media. Viitattu 6.10.2019.
26. ↑  Bruins Announce Transactions *nhl.com/bruins*.  26.9.2019. BOSTON:  Boston Bruins. Viitattu 6.10.2019. (englanniksi)
27. ↑  Tuomala, Toni: Suomalaispuolustajalle paha takaisku – joutuu aloittamaan kautensa AHL:ssä *suomikiekko.com*.  27.9.2019. Nordic Sport Media. Viitattu 6.10.2019.
28. ↑  Elite Prospects - Providence Bruins *eliteprospects.com*. Everysport Media Group. Viitattu 23.11.2020. (englanniksi)
29. ↑  Urho Vaakanainen Stats, Profile, Bio, Analysis and More *thesportsforecaster.com*. XML Team Solutions, LLC. Viitattu 23.11.2020. (englanniksi)[vanhentunut linkki]
30. ↑  Niemeläinen, Jonne: Boston Bruinsin sopimuspelaaja SaiPan vahvuuteen lainapestillä – Vaakanainen palaa liigajäille *yle.fi*.  23.11.2020. Yleisradio Oy. Viitattu 23.11.2020.
31. ↑  Vaakanainen ja Tuulola NHL-leiritykseen *saipa.fi*.  17.12.2020. Liiga-SaiPa Oy. Viitattu 17.12.2020.
32. ↑
33. ↑
34. ↑  Mennander, Pasi: Huippu-Pohjola -leirin palkittujen lista *leijonat.fi*.  9.3.2014. Suomen Jääkiekkoliitto – Finlands Ishockeyförbund ry. Viitattu 14.11.2015. [vanhentunut linkki]
35. ↑  Nuorten leijonien lopullinen kisajoukkue julki *Jatkoaika.com*.  23.12.2015. Jatkoaika r.y. Viitattu 24.12.2015.
36. ↑  Tilanne 3.5.2018
37. ↑  Finland vs Belarus - EHC - Euro Hockey Challenge - boxscore *pointstreak.com*.  5.4.2018. Pointstreak Sports Technologies Inc. Viitattu 3.5.2018.
38. ↑  Urho Vaakanainen Stats, Profile, Bio, Analysis and More *thesportsforecaster.com*. XML Team Solutions, LLC. Viitattu 8.10.2018. (englanniksi)
39. ↑  Joensuulaiset huippulahjakkuudet lauantaina televisiossa *karjalainen.fi*.  28.3.2014. Sanomalehti Karjalainen Oy.  Arkistoitu 15.9.2016. Viitattu 8.9.2016.
40. ↑  Ylimutka, Leena: MM-sankari Urho Vaakanaisen superkuuma fitness-tyttöystävä eli täysillä mukana: "Oon susta niin he\*vetin ylpeä..." *iltalehti.fi*.  6.1.2019. Alma Media Suomi Oy. Viitattu 6.1.2019.